Source: https://www.dalito.sk/aktualizujeme-naka-zatkla-mariana-k-aj-pavla-r-sudca-ich-pustil-a-aj-nieaktualizujeme-naka-zatkla-mariana-k-aj-pavla-r-sudca-ich-pustil-a-aj-nie/
Timestamp: 2018-07-18 00:39:21+00:00
Document Index: 2094

Matched Legal Cases: ['súd ', 'súd ', 'súd ', 'súd ', 'súd ', 'súd ']

Aktualizujeme: NAKA zatkla Mariana K. aj Pavla R. Sudca ich pustil a aj nie - Dalito - They Made It!
Aktualizujeme: NAKA zatkla Mariana K. aj Pavla R. Sudca ich pustil a aj nie
Lucia Tomečková / zdroj: TASR 11. júla 2018 0 0	726 zhliadnutí
Dalito.sk/foto: Na snímke podnikateľ Marián Kočner počas rozhovoru pre média po skončení súdneho pojednávania v spore týkajúcom sa zmeniek, ktorých vyplatenie žiada od exriaditeľa Markízy Pavla Ruska v Bratislave 16. apríla 2018. FOTO TASR - Jakub Kotian
Informácie priebežne dopĺňame.
Polícia začala koncom júna trestné stíhanie pre podozrenie z vydierania novinára
Bratislava 10. júla (TASR) – Polícia začala koncom júna trestné stíhanie vo veci podozrenia z vydierania novinára denníka Sme Adama Valčeka. Valčeka mal zastrašovať trestne stíhaný podnikateľ Marián Kočner. Na začatie trestného stíhania upozornil portál medialne.sk. TASR to potvrdil hovorca Prezídia Policajného zboru Michal Slivka.
„Môžeme potvrdiť, že 28. júna vyšetrovateľ Národnej kriminálnej agentúry (NAKA) začal trestné stíhanie vo veci podozrenia zo spáchania trestného činu vydierania. Vzhľadom na prebiehajúce úkony, viac informácií nie je možné poskytnúť,“ uviedol pre TASR Slivka.
Podľa šéfredaktorky denníka Beaty Balogovej tým Kočner naznačil snahu zbierať zdravotné a rodinné informácie o novinárovi s cieľom ich zverejnenia, čo možno považovať vlastne za zastrašovanie. „Ide o útok na slobodu tlače,“ vyhlásila Balogová.
Sme a Trend informovali, že krátko po nepriateľskom prevzatí Technopol vyplatil pol milióna eur na Kočnerov osobný účet. Prípad už dlhšie vyšetruje polícia, obvinených je niekoľko ľudí. Kočner reagoval pre denník Pravda, že spájanie jeho osoby s Technopolom sú „schizoidné výmysly“.
V.Mečiar poprel obhajobu P.Ruska v prípade objednávky vraždy S.Volzovej
Bratislava 28. júna (TASR) – Expremiér Vladimír Mečiar poprel obhajobu Pavla Ruska v prípade objednávky vraždy Silvie Volzovej a označil jeho tvrdenia za lož. Vo večerných Televíznych novinách to uviedla televízia Markíza.
Štvrtková Mečiarova výpoveď na polícii v Trenčianskych Tepliciach mala podľa televízie súvisieť s obhajobou bývalého riaditeľa Markízy Pavla Ruska. Ten tvrdí, že u Mikuláša Černáka si nebol objednávať vraždu bývalej spoločníčky v televízii Markíza Sylvie Volzovej. Naopak, mal sa bosa podsvetia pýtať, či si ona neobjednala jeho likvidáciu.
Echo mal údajne dostať od niekdajšej šéfky Mečiarovej kancelárie Anny Nagyovej, pričom zdrojom informácií mal byť podnikateľ Alexander Rozin. Obaja to na predchádzajúcich výsluchoch popreli. Podobne sa vyjadril aj expremiér. „Je to lož. Absolútna lož. Je to výmysel. On tvrdí, že to bolo v roku 1997, keď Nagyová tam nerobila. Nesedia tie údaje,“ povedal pre Markízu Mečiar.
Podľa Černákovho obhajcu Miloša Maďara výsluchom bývalého predsedu vlády nebola potvrdená obrana Ruska.
NS SR: Podnikateľ Marian K. bude stíhaný väzobne
Bratislava 28. júna (TASR) – Podnikateľ Marian K. bude v trestnej kauze falšovania tzv. televíznych zmeniek za takmer 70 miliónov eur stíhaný väzobne. Na verejnom zasadnutí o tom vo štvrtok rozhodol Najvyšší súd (NS) SR, ktorý čiastočne vyhovel sťažnosti prokurátora Úradu špeciálnej prokuratúry (ÚŠP) proti rozhodnutiu sudcu Špecializovaného trestného súdu (ŠTS) pre prípravné konanie. V prípade druhého obvineného, bývalého riaditeľa TV Markíza Pavla R., senát NS sťažnosť prokurátora ÚŠP zamietol, ostane na slobode.
Mariana K. odviedli do väzby z pojednávacej miestnosti, podľa informácie hovorkyne NS Alexandry Važanovej ju absolvuje v Ústave na výkon väzby v Bratislave. Senát NS pod vedením Františka Moznera pritom vyhovel iba návrhu prokurátora na preventívnu väzbu, aby obvinený podnikateľ nemohol pokračovať v trestnej činnosti. Nevidel, naopak, dôvod na kolúznu väzbu, ktorá má zabrániť, aby obvinený maril vyšetrovanie a ovplyvňoval svedkov.
„V tomto smere treba prisvedčiť sťažovateľovi, že trestná činnosť, pre ktorú je obvinený Marian K. stíhaný v celkom troch trestných veciach, mala byť páchaná vysoko sofistikovaným spôsobom, v dlhšom časovom horizonte, postupne od roku 2006, s cieľom získať finančný prospech mnohonásobne prevyšujúci sumu zodpovedajúcu škode veľkého rozsahu,“ odôvodnil sudca.
Verdikt NS je definitívny, Marian K. sa však s ním nemieni zmieriť. „Po tom, ako sa oboznámime s odôvodnením uznesenia, ktoré dnes Najvyšší súd vydal, využijeme možnosť a podáme mimoriadny opravný prostriedok, a čo sa týka konania ako takého, naďalej budeme preukazovať nevinu nášho klienta,“ povedal jeho obhajca Martin Pohovej.
„Zvíťazila pravda, zákonnosť, odvaha a je to odkaz pre slušných ľudí, že spravodlivosť funguje a existuje a že na každého príde čas,“ vyjadril spokojnosť so záverom súdu prokurátor ÚŠP Ján Šanta. „Akceptujem rozhodnutie Najvyššieho súdu, ja si myslím, že je akceptovateľné bez výhrad, neodchádzam nespokojný, odchádzam spokojný, pretože jeden obvinený je vo fyzickom výkone väzby a druhý je obmedzený na svojich právach,“ poukázal Šanta na to, že Pavol R. je monitorovaný elektrickým náramkom v súvislosti s ďalšou trestnou kauzou, kde je obvinený z vraždy.
Obhajca Pavla R. Marek Para rozhodnutie NS bližšie komentovať nechcel, kým si nepreštuduje celé rozhodnutie. Para pritom nemá vedomosť, že by jeho klient chcel zmeniť svoju výpoveď. Pres súdom v zmenkovej kauze Pavol R. potvrdil pravosť jednej zo zmeniek a svoj podpis pod ňou.
Obaja muži odmietajú podozrenie, že sfalšovali štvoricu zmeniek z roku 2000, z ktorých tri sú teraz predmetom zmenkového súdneho sporu. V ňom spoločnosť Mariana K. žiada od Pavla R. a v druhom rade od TV Markíza spolu viac ako 42 miliónov eur. Pavol R. pravosť dvoch zmeniek na súde dosvedčil. V jednom spore spoločnosť Mariana K. uspela na prvom stupni, verdikt nie je právoplatný.
Prokurátor ÚŠP Šanta v záverečnej reči uviedol, že inú alternatívu ako väzobné stíhanie u oboch obvinených nevidí. „Som vnútorne hlboko presvedčený, že ak by nebola obvineným obmedzená sloboda, budú pokračovať v ekonomickej trestnej činnosti, a navyše, obvinený Marian K. mariť priebeh trestného stíhania, ako ho marí doposiaľ,“ vyhlásil prokurátor.
Šanta poukázal na to, že Marian K. čelí celkovo štyrom a Pavol R. trom trestným stíhaniam, ako aj na závažnosť a gradáciu ich ekonomickej trestnej činnosti. „Tá vyvrcholila stíhaným trestným činom, ktorý bol spáchaný štyrmi útokmi – štyrmi zmenkami v astronomickej sume 69 miliónov eur, akú československá kriminalistika dosiaľ nepoznala,“ doplnil.
Národná kriminálna agentúra (NAKA) zadržala Mariana K. v stredu (20.6.), Pavla R. o deň neskôr. Vyšetrovateľ Národnej jednotky finančnej polície NAKA ich obvinil z trestného činu falšovania, pozmeňovania a neoprávnenej výroby peňazí a cenných papierov v jednočinnom súbehu so zločinom marenia spravodlivosti.
TV Markíza podala na Mariana K. aj Pavla R. trestné oznámenie za údajné falšovanie cenných papierov a marenie spravodlivosti. Pravosť zmeniek súkromná televízia spochybňuje od začiatku sporu. Argumentuje, že sporné zmenky neboli nikdy zaznamenané v účtovníctve Markízy ani v účtovníctve spoločností, ktoré údajne zmenky vlastnili predtým, ako došlo k uplatneniu podvodných nárokov. Televízia sa domnieva, že celý tento príbeh je vymyslený, zmenky neboli vytvorené v roku 2000, ale neskôr, teda v čase, keď Pavol R. už nebol jej štatutárom.
Reakcia strany Sloboda a Solidarita (SaS) na rozhodnutie Najvyššieho súdu SR vziať do väzby Mariana K.:
„Vítame rozhodnutie Najvyššieho súdu SR, ktorý v prípade Mariana K. zmenil rozhodnutie Špecializovaného trestného súdu a „náš človek“ ide do väzby. Podal som niekoľko trestných oznámení, v ktorých som navrhoval väzbu. Prokuratúra ich prijala a začalo sa trestné stíhanie.
Zdá sa, že senát Františka Moznera si dôkladne preštudoval okolnosti a usúdil, že v prípade Mariana K. je väzba nevyhnutná. Objavilo sa svetielko na konci tunela v boji za spravodlivé Slovensko.
Teraz je veľmi dôležité, aby sa všetky kauzy Mariana K. dôkladne a spravodlivo vyšetrili, aby naša justícia ukázala, že si dokáže poradiť aj s veľkými zvieratami. My budeme aktívne pomáhať, podporovať všetkých čestných vyšetrovateľov, prokurátorov a sudcov. Veríme, že tento prípad bude dotiahnutý do úspešného konca a páchateľ riadne odsúdený.“
Jozef Rajtár, poslanec NR SR za SaS
BRIEF: PODNIKATEĽ MARIAN K. PÔJDE DO VÄZBY
Bratislava 28. júna (TASR) – Podnikateľ Marian K. bude stíhaný väzobne. Na verejnom zasadnutí o tom vo štvrtok rozhodol Najvyšší súd, ktorý čiastočne vyhovel sťažnosti prokurátora Úradu špeciálnej prokuratúry voči rozhodnutiu sudcu Špecializovaného trestného súdu pre prípravné konanie. Bývalý riaditeľ TV Markíza Pavol R. bude stíhaný na slobode. Obaja muži sú obvinení v prípade falšovania zmeniek za takmer 70 miliónov eur týkajúcich sa TV Markíza.
Sudca ŠTS nezobral do väzby podnikateľa Mariana K. a exministra Pavla R.
Banská Bystrica 23. júna (TASR) – Podnikateľ Marian K., ako aj bývalý riaditeľ televízie Markíza a exminister Pavol R. budú stíhaní na slobode. Obidvaja sú obvinení v prípade falšovania zmeniek voči televízii. Rozhodol o tom v sobotu večer sudca Špecializovaného trestného súdu (ŠTS) v Pezinku, pracovisko Banská Bystrica.
„Sudca ŠTS skonštatoval existenciu dôvodného podozrenia spáchania trestnej činnosti oboma obvinenými, ale nezistil žiadne konkrétne skutočnosti odôvodňujúce útekovú, kolúznu, ako aj preventívnu väzbu u oboch obvinených,“ potvrdila pre TASR hovorkyňa ŠTS Katarína Kudjáková.
O stíhaní podnikateľa Mariana K. a Pavla R. bude súd rozhodovať v sobotu
O prípadnom väzobnom stíhaní podnikateľa Mariana K. bude rozhodovať ŠTS
Bratislava 21. júna (TASR) – Ak podá prokurátor Úradu špeciálnej prokuratúry (ÚŠP) návrh na väzobné stíhanie podnikateľa Mariana K., tak o jeho vzatí do väzby bude rozhodovať sudca Špecializovaného trestného súdu (ŠTS) v Pezinku, pracovisko Banská Bystrica. TASR to vo štvrtok potvrdil dozorujúci prokurátor ÚŠP v prípade zmeniek Ján Šanta. „Stále sa vykonávajú procesné úkony na polícii, preto spis ešte u seba nemám,“ spresnil Šanta.
„V súčasnosti sa realizujú úkony, preto sa nebudeme k veci vyjadrovať,“ uviedla ďalej v stredu pre TASR hovorkyňa ÚŠP Jana Tökölyová.
Národná kriminálna agentúra (NAKA) zadržala podnikateľa Mariana K. „Na základe vydaného pokynu dozorovým prokurátorom bola policajtmi NAKA zadržaná osoba M. K. V súčasnosti sú s ňou vykonávané procesné úkony a o ďalšom postupe rozhodne vyšetrovateľ v zmysle Trestného poriadku,“ povedal hovorca Prezídia Policajného zboru Martin Wäldl.
Pavol R. pred vyšetrovateľom poprel falšovanie zmeniek týkajúcich sa TV Markíza
Bratislava 21. júna (TASR) – Exriaditeľ TV Markíza a bývalý minister hospodárstva Pavol R. absolvoval vo štvrtok dopoludnia výsluch pred vyšetrovateľom v prípade falšovania televíznych zmeniek v hodnote 70 miliónov eur. K jeho obsahu, ani k svojmu obvineniu sa na radu svojho právneho zástupcu odmietol bližšie vyjadriť až do času, kým nebude rozhodnuté o jeho sťažnosti proti vznesenému obvineniu.
„Podal som vysvetlenie k okolnostiam, ktoré sú mi kladené za vinu, odmietol som kategoricky obvinenie a vysvetlil som svoj postoj, svoje argumenty na celú záležitosť,“ vyhlásil Pavol R. pred novinármi po skončení výsluchu, ktorý trval necelé dve hodiny aj s prerušením kvôli procesným námietkam obvineného. „Podali sme sťažnosť, respektíve niektoré opravné prostriedky, takže do ich posúdenia a rozhodnutia o nich na základe odporúčania právneho zástupcu sa ďalej vyjadrovať nebudem,“ doplnil.
Pavol R. si v stredu (20.6.) večer prevzal na polícii uznesenie o obvinení z trestného činu falšovania, pozmeňovania a neoprávnenej výroby peňazí a cenných papierov a z trestného činu marenia spravodlivosti. S vyšetrovateľom NAKA sa dohodol, že sa vo štvrtok dostaví o 8.00 h na výsluch. Vypovedal po tom, ako polícia v stredu zadržala v jeho byte druhého obvineného v prípade – podnikateľa Mariana K.
Bývalý riaditeľ televízie Markíza mal v roku 2000 podpísať spolu štyri zmenky, pričom dve vystavil na Mariana K. a dve na Štefana Ágha. Pre tieto zmenky teraz na súdoch prebiehajú tri súdne pojednávania, v ktorých spoločnosť Mariana K. žiada od Pavla R. a Markízy – Slovakia spolu viac ako 42 miliónov eur.
Podľa informácií medializovaných v máji Marian K. zobral zo súdu zmenky, odôvodnil to tým, že ich chce expertízne preskúmať. Pojednávanie v zmenkovom spore, ktoré sa malo uskutočniť v stredu, bolo zrušené, a to z dôvodu vykonávania ďalších procesných úkonov vzhľadom na účelnosť konania.
20. 6. 2018 Národná kriminálna agentúra (NAKA) zatkla v stredu podnikateľa Mariana Kočnera. Dôvodom sú zmenky a daňové trestné činy. Informuje o tom Denník N, ktorému to potvrdili zdroje z polície i prokuratúry.
Polícia potvrdila, že zadržala podnikateľa Mariana K.
ÚŠP: Mariana K. zadržali vo veci týkajúcej sa zmeniek
Úrad špeciálnej prokuratúry (ÚŠP) potvrdil, že podnikateľa Mariana K. v stredu zadržali vo veci týkajúcej sa zmeniek.
„V súčasnosti sa realizujú úkony, preto sa nebudeme k veci vyjadrovať,“ uviedla ďalej pre TASR hovorkyňa Úradu špeciálnej prokuratúry Jana Tökölyová.
O prípadnom návrhu prokurátora na väzobné stíhanie môže rozhodovať Špecializovaný trestný súd v Pezinku (ŠTS) – pracovisko Banská Bystrica. To však v stredu hovorkyňa ŠTS Katarína Kudjáková pre TASR zatiaľ potvrdiť nevedela.
Nevylučuje sa však, že o väzobnom stíhaní budú napokon rozhodovať bratislavské súdy – Okresný súd Bratislava 5 alebo Okresný súd Bratislava 3, kde sa kauzy zmeniek aktuálne riešia.
V kauze televíznych zmeniek polícia obvinila aj exšéfa TV Markíza Pavla R.
Okrem Mariana K. obvinil vyšetrovateľ Národnej kriminálnej agentúry (NAKA) v kauze zmeniek týkajúcich sa TV Markíza aj bývalého riaditeľa televízie Pavla R. Potvrdil to jeho obhajca Marek Para.
„Považujem za možné sa domnievať, že načasovanie dnešnej akcie Prezídia Policajného zboru SR, NAKA v predmetnom prípade môjho mandanta navodzuje dojem potreby zakryť protesty farmárov, kde vedomosti časti novinárskej obce o okolnostiach prípadu vopred tento dojem politického prekrývania káuz len umocňuje,“ doplnil Para.
Pavla R. vyzliekli donaha, spí pri svetle, možno aj s potkanmi a bez kontaktu s blízkymi. Cépezetka je horšia ako väzenie